Ako vybaviť voličský preukaz, kde môžete podať námietky     

	Petržalská samospráva počas prvého dňa fungovania „Námietkovej kancelárie“ vydala 97 voličských preukazov pre prvé i druhé kolo voľby prezidenta. Kancelária je od 2. marca t.r. zriadená vo vestibule Miestneho úradu na Kutlíkovej ulici 17 a verejnosti je k dispozícii každý pracovný deň. O vydanie preukazu môže požiadať každý občan, ktorý v deň volieb dovŕši 18 rokov a je prihlásený na trvalý pobyt v bratislavskej Petržalke. V prípade, že sa volič počas pracovných dní zdržiava mimo mestskej časti, voličský preukaz môže vyzdvihnúť aj jeho rodinný príslušník (napr. otec, matka a pod.), ktorý však musí zamestnancovi kancelárie predložiť poverenie, alebo mu musí poskytnúť požadované informácie o žiadateľovi. 

Bratislavská Petržalka patrí z celoslovenského hľadiska k najväčším volebným obvodom a takmer 102 tisíc voličov si bude môcť uplatniť svoje volebné právo v 103 okrskoch. Okrem toho občania z ťažkým zdravotným postihnutím, imobilní Petržalčania môžu požiadať miestnu samosprávu, konkrétny volebný okrsok o zabezpečenie voľby priamo v byte, obytnom komplexe prostredníctvom prenosnej volebnej urny. Špecifikom nadchádzajúcich volieb je tiež vytvorenie okrsku, kde bude môcť voliť 351 bezdomovcov, ktorí sú v mestskej časti nahlásení na pobyt. Z aktuálneho petržalského zoznamu voličov bolo vyškrtnutých takmer 250 voličov, ktorí sa v deň volieb budú nachádzať v ústave na výkon väzby, výkon trestu odňatia slobody.  

Prvé kolo prezidentských volieb sa uskutoční 21. marca 2009 (sobota) a v prípade, že žiadny kandidát nezíska nadpolovičnú väčšinu platných hlasov všetkých oprávnených voličov, tak dvaja najúspešnejší prezidentskí kandidáti postúpia do druhého kola, ktoré sa uskutoční 4. apríla 2009 (sobota). Na prípravu volieb dohliada miestny úrad prostredníctvom oddelenia organizačných vecí a svoje pripomienky, námietky môžu občania podávať na „Námietkou kanceláriu“. Voliči sa na kanceláriu najčastejšie obracajú s otázkou, či nedoručenie oznámenia o čase a mieste konania volieb znamená ich vyradenie zo zoznamu voličov. Petržalčan, ktorý býva v mestskej časti sa bez problémov môže zúčastniť volieb aj v prípade, že mu nebolo doručené oznámenie. Na miestnom úrade sa však môže informovať či je správne prihlásený na trvalý pobyt, resp. či samospráve nahlásil ostatné zmeny v jeho osobných údajoch (zmena mena, bydliska a pod.).